གཅན་ཚ།
གནམ་རྫོང་ཇོ་མོ་དགོན་པ།
གནམ་རྫོང་བཙུན་མ་དགོན་བསམ་གཏན་འཕེལ་རྒྱས་གླིང་ནི། གནའ་རབས་ཀྱི་ངག་རྒྱུན་དུ། རབ་བྱུང་བཅུ་གཉིས་པའི་དཀྱིལ་སྟོད་ཙམ་ཞིག་ལ། ཁམས་རའི་རྫོང་ཆེན་བཅོ་བརྒྱད་ཀྱི་ཡ་ གྱལ་ཇོ་མོ་རྫོང་གི་སྒྲུབ་ཁང་ན་བཙུན་མ་ཡེ་ཤེས་སྒྲོན་མ་དཔོན་སློབ་གཉིས་ཀྱིས་ཡུན་རིང་སྒྲུབ་པ་བྱས་ནས་མཐར་རགས་སྐུའི་ཟ་མ་ཏོག་མ་སྤངས་བཞིན་དུ་མཁའ་སྤྱོད་དུ་གཤེགས་པར་གྲགས། དུས་ཕྱིས་སུ་རྔ་རྫོང་ནས་བཙུན་མ་དགོན་དར་བ་ཡིན་མོད།  གནས་དེའི་ས་བཀྲ་མི་ལེགས་པར་གླེང་ནས་གནམ་རྫོང་གསང་སྔགས་བསྟན་རྒྱས་གླིང་གི་གཤམ་དུ་གནས་སྤོ་བྱས་ཡོང་བ་ཡིན། དེའི་དུས་སུ་བཙུན་མ་རྣམས་རང་ངོས་ནས་འདུ་ཁང་མེད་སྟབས།  ཚོགས་པ་ཁམས་རའི་སྔགས་མང་གཞུང་གི་འདུ་ཁང་ཆུང་བར་འཚོགས་དགོས་པས།  བཙུན་མ་རྣམས་ཀྱིས་དགུ་རོང་སྣ་ཚོགས་རང་གྲོལ་ཚང་ལ་དགོན་གཞི་གསར་བ་ཞིག་གི་གནས་ཡུལ་གཟུགས་པར་ཞུས་པས།  ཁོང་གིས་བོད་རབ་བྱུང་བཅོ་ལྔ་བའི་རབ་མྱོས་ཞེས་པ་སྤྱི་ལོ༡༨༧༠ལོར་མཆོད་རྟེན་ཐང་བྱིབ་སའི་ཆགས་དབྱིབས་རྨ་བྱ་ཕྱིར་འཁོར་གྱིས་སྒྲོ་གདུགས་ཕུབ་པ་ལྟ་བུའི་དབུས་སུ་གནམ་རྫོང་བཙུན་མ་དགོན་བསམ་གཏན་འཕེལ་རྒྱས་གླིང་ཕྱག་འདེབས་མཛད་ཅིང་།  དགོན་པའི་མཐར་འབུམ་ཁང་བརྒྱད་བཞེངས་ཏེ།  བཙུན་མ་བརྒྱ་ཁ་འདུ་ཞིང་བཙུན་མའི་བསྟན་པ་རྒྱས་པ་ཡིན་ཞེས་ཞལ་གཡང་ལུང་བསྟན་གནང་ཞིང་།  དམ་ཆོས་བདུད་རྩི་མངར་མོས་ཡུན་རིང་བསྐྱངས་པས་ཐུགས་མཐུན་ཁྲིམས་གཙང་གི་སྒྲུབ་དགོན་ཁྱད་པར་བ་ཞིག་ཏུ་གྱུར།   སྒྱུར་བྱེད་ཅེས་པ་ས་མོ་ཕག་གི་སྤྱི་ལོ༡༨༩༩ལོར་དགུ་སྤྲུལ་ཨོ་རྒྱན་འཇིགས་བྲལ་ཆོས་དབྱིངས་རྡོ་རྗེས་འདུ་ཁང་གྱོ་ཐོག་གིས་བརྒྱན་ཏེ་བསྐྱར་བཞེངས་གནང་།  ནང་རྟེན་དུ་སློབ་དཔོན་གཙོ་འཁོར་གསུམ་དང་།   རྟ་ཕག་ཡིད་བཞིན་ནོར་བུ།   འཇིགས་བྲལ་ཆོས་དབྱིངས་རྡོ་རྗེའི་འདྲ་སྐུ་བཅས་པ་ནང་རྟེན་གྱི་གཙོ་བོ་ཡིན་ལ།  གཞན་བྲིས་འབུར་གྱི་སྐུ་བརྙན་སྣ་ཚོགས་དང་གྱན་ཐང་ཡང་མང་པོ་བཞུགས།   གསུང་གི་རྟེན་ལ་ཡུམ་འབུམ་པ་སོགས་གླེགས་བམ་དུ་མ་དང་།  ཐུགས་ཀྱི་རྟེན་ལ་མཆོད་རྟེན་ཆ་བརྒྱད་སོགས་བཞུགས།   མཆོད་ཆའི་རིགས་ལ།  མཁར་རྔ།  དུང་།  རྒྱ་གླིང་།   ཙེན།   སྦུབ་ཆ་སོགས་མཆོད་ཆས་དུ་མ་དང་།  མཆོད་ཕྲེང་བཅུ་དྲུག་གཙགས་དྲུབ་མ་སོགས་མཆོད་རྫས་མང་པོ་བཞུགས་ཡོད་པ་དང་།   འདུ་ཁང་གི་མཐར་མ་ཎི་འཁོར་ལོ་མང་བོས་བསྐོར་བ་སོགས་རྟེན་བསམ་གྱིས་མི་ཁྱབ་པ་བཞུགས།   བཙུན་མ་དྲུག་ཅུ་ཙམ་འཕེལ།  དེའི་དུས་དགུ་སྤྲུལ་ཨོ་རྒྱན་འཇིགས་བྲལ་ཆོས་དབྱིངས་རྡོ་རྗེས་དགུ་སྤྲུལ་བཅའ་ཡིག་ཅེས་པ་གསར་རྩོམ་གནང་སྟེ།   ཆོས་ཐོག་སྒྲིག་ལམ་སོགས་སྔར་ལས་འཐུས་ཚང་དུ་བཏང་ཞིང་།   སྔ་འགྱུར་རྙིང་མ་བའི་ཆོས་རྒྱུན་རྒྱ་ཆེར་སྤེལ་ཏེ་ལུགས་གཉིས་ཀྱིས་འཛིན་སྐྱོང་བླ་མེད་གནང་།   གཞན་ཡང་དགོན་འདིར་རྫོགས་ཆེན་ཆོས་དབྱིངས་སྟོབས་ལྡན་རྡོ་རྗེ་དང་།   རྫོགས་ཆེན་མ་རིག་མུན་སེལ་སོགས་མདོ་དབུས་ཁམས་གསུམ་གྱི་སྐྱེས་བུ་མང་པོ་བྱོན་ནས་སྔ་འགྱུར་བའི་ཐུན་མོང་མ་ཡིན་པའི་ཟབ་ཆོས་མང་དུ་སྤེལ་བས།  མདོ་སྨད་ཕྱོགས་ནས་སྔ་འགྱུར་རྙིང་མ་བའི་བཙུན་མའི་སྒྲུབ་དགོན་མིང་གྲགས་ཅན་ཞིག་ཏུ་གྱུར།   རྣམ་འཕྱང་ཞེས་པ་ས་ཕོ་ཁྱིའི་སྤྱི་ལོ༡༩༥༨ལོར་རྒྱལ་བསྟན་ཟླ་གཞོན་གྱི་ལང་ཚོ་གནམ་སྟོང་མལ་དུ་གཟིམ་པའི་སྐབས།   མི་བསྲུན་བརླང་སྤྱོད་ལ་གོམས་པའི་མ་རུང་སྐྱེས་བོའི་ཚོགས་ཀྱིས་སྐུ་གསུང་ཐུགས་གསུམ་གྱི་རྟེན་སྣ་མང་བོ་བརླག་ཉེས་དང་འདུ་ཁང་ལ་སོགས་གཏོར་བཤིག་བཏང་ནས་དགོན་པའི་ཤུལ་ཙམ་ལས་མི་སྣང་བར་བྱས་ནས་བགྲང་བྱ་ཉི་ཤུ་ལྷག་འདས།   དེ་ནས་ཆོས་ལུགས་དད་མོས་ཀྱི་སྲིད་ཇུས་སླར་ཡང་མངོན་པ་དང་བསྲུན་ནས་དོན་འགྲུབ་ཅེས་པ་ས་མོ་ལུག་གི་སྤྱི་ལོ༡༩༧༩ལོར།  རྫོང་ནང་ཞབས་དྲུང་བསྟན་པ་རྒྱ་མཚོ་རིན་པོ་ཆེ་དང་དགུ་རོང་རྒྱལ་སྲས་རྣམ་གཉིས་ཀྱིས་ཕྱག་རྫས་མང་དུ་བསྩལ་བ་གཞིར་བྱས།   སྤྲུལ་སྐུ་གྲོལ་ལོས་ཐུགས་བཀོད་གནང་སྟེ་ཨ་ནེ་བྱམས་པ་དབང་མོ།   བསམ་གཏན་དབང་མོ།   ཆོས་སྒྲོན།   བདེ་སྒྲོན།   ཨ་ནེ་རིག་འཛིན།   ལྷ་ལྕམ་སོགས་ཀྱིས་མཚོན་བཙུན་མ་ཡོངས་དང་།   ཁམས་ར་གླེ་ལྔའི་རྒྱབ་སྐྱོར་ལ་བརྟེན་ནས་ཡང་བསྐྱར་འདུ་ཁང་ཆེན་མོའི་ཕྱིའི་བཀོད་པ་ཡོངས་སུ་གྲུབ།  ནང་གི་སྐུའི་རྟེན་ལ་སློབ་དཔོན་རིན་པོ་ཆེ་གཙོ་སྐུ་བྱས་ཏེ་གཡས་སུ་འཇམ་པའི་དབྱངས།  གཡོན་དུ་རྗེ་བཙུན་སྒྲོལ་མ།   གཡས་ཀྱི་ལོགས་ངོས་སུ་གནས་བརྟན་བཅུ་དྲུག་གི་གྱན་ཐང་དང་།   འོད་དཔག་མེད་ཀྱི་ཞིང་ཐང་།    སྤྱན་རས་གཟིགས་ཕྱག་སྟོང་སྤྱན་སྟོང་གི་གྱན་ཐང་།    གཡོན་གྱི་ལོགས་ངོས་སུ་རྟ་ཕག་ཡིད་བཞིན་ནོར་བུའི་གྱན་ཐང་།   ཟངས་མདོག་དཔལ་རིའི་ཞིང་བཀོད།    གདུགས་དཀར་བཅས་ཀྱི་གྱན་ཐང་བཞུགས།    གཞན་ཡང་རྒྱན་དྲུག་མཆོག་གཉིས་ཀྱི་ཞལ་ཐང་དང་།   གུ་རུ་མཚན་བརྒྱད།   ཕུར་བ།  ཞི་ཁྲོ།   མཁའ་འགྲོ་བདེ་ཆེན་རྒྱལ་མོ་བཅས་ཀྱི་ཞལ་ཐང་དང་བཤགས་ལྷ་སོ་ལྔ་སོགས་ལྡེབས་བྲིས་མང་པོ་བཞུགས།   གསུང་གི་རྟེན་ལ་རྒྱལ་བའི་བཀའ་འགྱུར་ཆེན་མོ་དང་བསྟན་འགྱུར།  རྙིང་མའི་རྒྱུད་འབུམ།   ཀློང་ཆེན་མཛོད་བདུན་སོགས་གླེགས་བམ་མང་པོ་བཞུགས།   ཐུགས་ཀྱི་རྟེན་ལ་དགོན་པའི་བྱང་སྐྱོར་དུ་བྱང་ཆུབ་མཆོད་རྟེན་དང་།   ནུབ་ཀྱི་ཕྱོགས་སུ་མཆོད་རྟེན་ཆ་བརྒྱད།   འདུ་ཁང་གི་མཐར་མ་ཎི་འཁོར་ལོ་མང་པོ་མུ་ཁྱུད་དུ་བཞུགས་སུ་གསོལ་ལོ།   དགོན་འདིར་རྒྱུན་བཞུགས་གནང་བའི་བཙུན་མ་བརྒྱ་དང་བདུན་ཅུ་ལྷག་ཏུ་འཕེལ་ཞིང་ཆོས་ཐོག་འཚོགས་པའི་སྐབས་འདུ་ཁང་གི་ནང་དུ་ཤོང་དཀའ་བས།   བོད་རབ་བྱུང་བཅུ་བདུན་པའི་མི་ཟད་ཅེས་པ་མེ་ཕོ་ཁྱིའི་སྤྱི་ལོ༢༠༠༦ལོར།   མདོ་སྨད་ཕྱོགས་ཀྱི་སྔ་འགྱུར་རྙིང་མའི་རྒྱལ་བསྟན་གྱི་སྲོག་ཤིང་གཅིག་པུ་ཡུལ་འདིའི་ལུགས་གཉིས་ཀྱི་སྤྱི་བདག་ཆེན་པོ་སྤྲུལ་སྐུ་གྲོལ་ལོ་མཆོག་གི་ཐུགས་བཀོད་དང་།    རྒྱུ་དངོས་སྤམ་མཐོ་བ་མང་པོ་དང་ཀར་ཤ་པ་ནེའི་ཚབ་བྱེད་ད་ལྟའི་དམངས་སྒོར་འབུམ་ཕྲག་འགའ་བསྩལ་ནས།  ཟུར་བཞི་གླིང་བརྒྱད་ཀྱི་མཚན་མ་མངོན་པར་དོད་པའི་མཐོང་གཻོལ་འདུ་ཁང་ཆེན་མོ་ཡོངས་སུ་ལེགས་འགྲུབ་བྱུང་།   ནང་གི་རྟེན་བཞེངས་ཀྱི་རིམ་པ་ནི།   སྟེང་ཁང་གི་གཙོ་སྐུ་ལ་སྨན་འདམ་ལས་གྲུབ་པའི་མཉམ་མེད་ཐུབ་པའི་དབང་བོ་དང་།   གཡས་སུ་འཇམ་པའི་དབྱངས།   གཡོན་དུ་སྤྱན་རས་གཟིགས།   གྱན་ཐང་གི་སྐོར་ལ།   གཡས་སུ་འཇིགས་མེད་གླིང་བའི་འཁྲུངས་རབས་དང་གནས་བརྟན་བཅུ་དྲུག    ལོགས་ངོས་སུ་ཕུར་དྲག་བཅས་བཞུགས།   གཡོན་དུ་སྐྱབས་མགོན་ཞབས་དཀར་བའི་འཁྲུངས་རབས་དང་རྟ་ཕག་ཡིད་བཞིན་ནོར་བུ།   ལོགས་ངོས་སུ་བཤགས་ལྷ་སོ་ལྔ་བཅས་བཞུགས།   འོག་ཁང་གི་གཙོ་སྐུ་ལ་སྨན་འདམ་ལས་གྲུབ་པའི་སློབ་དཔོན་པདྨ་འབྱུང་གནས།   གཡས་སུ་མཁན་ཆེན་བོངྷི་ས་ཏྭ་དང་རྒྱལ་བའི་བཀའ་འགྱུར་རིན་པོ་ཆེ་བཞུགས།   གཡོན་དུ་སྨན་འདམ་ལས་གྲུབ་པའི་ཆོས་རྒྱལ་ཁྲི་སྲོང་ལྡེ་བཙན་དང་བསྟན་འགྱུར་བཞུགས།   གྱན་ཐང་གི་སྐོར་ལ།   གཡས་སུ་སྐྱབས་འགྲོའི་ཚོགས་ཞིང་།   ལོགས་ངོས་སུ་ཀློང་སྙིང་སྡུག་བསྔལ་རང་གྲོལ།   ཕུར་བ་བདུད་དཔུང་ཟིལ་གནོན།   དཔལ་ཆེན་ཕྱག་རྒྱ་རྒྱས་པ།   རྟ་ཁྱུང་།   ཆོས་སྐྱོང་ཆེན་པོ།   སྒོ་རྒྱབ་ཀྱི་ནང་ལོགས་སུ་མ་མགོན་སྡེ་ལྔ་བཅས་བཞུགས།    གཡོན་དུ་བླ་མ་རིག་འཛིན་འདུས་པ།   ལོགས་ངོས་སུ་སྟོན་པའི་མཛད་ཆེན་བཅུ་གཉིས།   ཀར་གླིང་ཞི་བ།   ཀར་གླིང་ཁྲོ་བོ།   རྟ་མགྲིན།   སྒྲོལ་མ་ཉེར་གཅིག   སྒོ་རྒྱབ་ཀྱི་ནང་ལོགས་སུ་དཔལ་ལྡན་ལྷ་མོ་བཅས་བཞུགས་སུ་གསོལ་ལོ།   ལོ་འཁོར་ཧྲིལ་བོ་གཅིག་རིང་གི་ཆོས་ཐོག་གི་རིམ་པ་ནི།   ཆོ་འཕྲུལ་ཟླ་བའི་ཚེས་གཅིག་ནས་ལྔ་བར་རིག་འཛིན་ཚེ་སྒྲུབ་དང་།   ཚེས་བདུན་ནས་བཅུ་གསུམ་བར་བཤགས་པའི་རྒྱལ་བོ་ཡི་གེ་བརྒྱ་བ་ལ་བརྟེན་ནས་རྡོར་སེམས་ཀྱི་སྦྱིན་སྲེག    ཧོར་ཟླ་གསུམ་པའི་ཚེས་ཉེར་གསུམ་ནས་ཉེར་དགུ་བར་བླ་མཆོད་ཆོས་ཐོག   ཧོར་ཟླ་བཞི་བའི་ཚེས་གཅིག་ནས་ཚེས་གསུམ་བར་རྟ་ཕག་ཡིད་བཞིན་ནོར་བུའི་ཆོས་ཐོག    ཧོར་ཟླ་བཞི་བའི་ཚེས་བཅུ་བཞི་ནས་ཉི་ཤུ་བར་ཞི་ཁྲོའི་ཆོས་ཐོག   ཟླ་བཞི་བའི་ཚེས་ཉེར་གཅི་ནས་ཉེར་གསུམ་བར་སྨྱུང་གནས་ཆོས་ཐོག   ཟླ་ལྔ་བའི་ཚེས་བཅུ་བཞི་ནས་ཚེས་བཅུ་དྲུག་བར་སྔ་དྲོ་བླ་མཆོད་དང་ཕྱི་དྲོ་ཕུརབ་འདོན།   ཟླ་དགུ་བའི་ཚེས་ཉེར་གཉིས་ཉིན་རིག་འཛིན་གྱི་ཚོགས་འཁོར་བསྐོར།   ཟླ་བཅུ་གཉིས་པའི་ཚེས་བཅོ་བརྒྱད་ཉིན་ཡང་གསང་བླ་སྒྲུབ་དང་ཟླ་རེའི་ཡར་ངོ་རིག་འཛིན་གྱི་ཚོགས་དང་མར་ངོ་ལ་མཁའ་འགྲོའི་ཚོགས་མཆོད་དགོས།    དེ་ལྟར་ལོ་གཅིག་གི་ཆོས་ཐོག་གང་བཞུགས་ཀྱི་འཚོ་བའི་ཐེབས་སུ་ལོ་རེར་བཙུན་མ་གསུམ་རེས་དད་ལྡན་རྣམས་ལ་ཞལ་འདེབས་བསླངས་ནས་མཐུན་རྐྱེན་སྦྱོར་བའི་སྲོལ་དར་ཡོད།   དགུ་རོང་སྐུ་ཕྲེང་སྔ་ཕྱིའི་ཐུགས་བསྐྱེད་དང་གཞན་ནས་ཕེབས་པའི་སྔ་འགྱུར་རྙིང་མ་བའི་བླ་ཆེན་དག་དང་།   དགོན་འདིར་ཐོག་མཐའ་བར་གསུམ་དུ་བརྩེ་གཟིགས་ཚད་མེད་གནང་བའི་སྤྲུལ་སྐུ་གྲོལ་ལོ་སོགས་ཀྱི་ཐུགས་རྗེ་ལ་བརྟེན་ནས་དགོན་པ་འདི་ཤིན་ཏུ་དར་ཞིང་རྒྱས་ཏེ།   བཙུན་མ་རྣམས་ཀྱི་སྒྲིག་ལམ་ཀུན་སྤྱོད་མཛེས་ཤིང་།   འདོན་རྟ་དབྱངས་དང་།    རྡུང་རོལ་མོ།    ཆོ་གའི་རིམ་པ་ལ་སོགས་པའི་ཕྱག་ལེན་ཧ་ཅང་ཞིབ་རྒྱས་དང་འཐུས་ཚང་ཡིན་པས་དད་ལྡན་དང་བ་འདྲེན་པའི་ཡུལ་དམ་པར་གྱུར།    དུས་རྒྱུན་བཙུན་མ་ཡོངས་ཀྱིས་བསགས་སྦྱང་གི་གནད་ལ་བརྩོན་ཞིང་།    མདོ་སྔགས་རིག་གནས་སྤྱི་ལ་ཐོས་པ་བྱེད་པ་དང་།     སྒོས་སུ་འོད་གསལ་རྫོགས་པ་ཆེན་པོའི་རྣལ་འབྱོར་ལ་ཉིན་མཚན་ཁོར་མོ་ཡུག་ཏུ་བརྩོན་བཞིན་པ་ལགས་སོ།   །      བཀྲ་ཤིས།